Document ID: 32013R0344

Title and Content:
ΚΑΝΟΝΙΣΜΌΣ (ΕΕ) αριθ. 344/2013 ΤΗΣ ΕΠΙΤΡΟΠΉΣ της 4ης Απριλίου 2013 για την τροποποίηση των παραρτημάτων II, ΙΙΙ, V και VI του κανονισμού (ΕΚ) αριθ. 1223/2009 του Ευρωπαϊκού Κοινοβουλίου και του Συμβουλίου για τα καλλυντικά προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1223/2009 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, για τα καλλυντικά προϊόντα (1), και ιδίως το άρθρο 31 παράγραφοι 1 και 2, Εκτιμώντας τα ακόλουθα: (1) Ο κανονισμός (ΕΚ) αριθ. 1223/2009 θα αρχίσει να εφαρμόζεται από τις 11 Ιουλίου 2013 και θα αντικαταστήσει την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (2). Ωστόσο, για να εξασφαλιστεί η ομαλή μετάβαση, οι οικονομικοί φορείς μπορούν να διαθέτουν στην αγορά τα καλλυντικά προϊόντα που συμμορφώνονται με τις διατάξεις του κανονισμού (ΕΚ) αριθ. 1223/2009 πριν από την ημερομηνία εφαρμογής του εν λόγω κανονισμού. (2) Τα παραρτήματα του κανονισμού (ΕΚ) αριθ. 1223/2009 αντικατοπτρίζουν την πρόοδο της επιστήμης κατά τον χρόνο της έγκρισης της εν λόγω πρότασης κανονισμού από την Επιτροπή στις 5 Φεβρουαρίου 2008. Έκτοτε, τα παραρτήματα της οδηγίας 76/768/ΕΟΚ έχουν τροποποιηθεί επανειλημμένα. (3) Αρκετές από τις τροποποιήσεις των παραρτημάτων της οδηγίας 76/768/ΕΟΚ είχαν σκοπό την αντιμετώπιση των πιθανών κινδύνων για την ανθρώπινη υγεία και, ως εκ τούτου, είχαν θεσπίσει τα αναγκαία μέτρα για την προστασία της δημόσιας υγείας. Για λόγους νομικής σαφήνειας και επειδή υπάρχει η δυνατότητα συμμόρφωσης με τις διατάξεις του κανονισμού (ΕΚ) αριθ. 1223/2009 πριν από τις 11 Ιουλίου 2013 ως εναλλακτική λύση προς τη συμμόρφωση με την οδηγία 76/768/ΕΟΚ, είναι, επομένως, αναγκαίο να τροποποιηθούν και τα παραρτήματα του κανονισμού (ΕΚ) αριθ. 1223/2009, με σκοπό την εξασφάλιση υψηλού επιπέδου προστασίας της δημόσιας υγείας. (4) Επίσης, ορισμένες τροποποιήσεις των παραρτημάτων της οδηγίας 76/768/ΕΟΚ έχουν προσαρμόσει τα παραρτήματα αυτά στην τεχνική και επιστημονική πρόοδο, ενώ παράλληλα προστατεύεται η δημόσια υγεία. Κατά συνέπεια, τα παραρτήματα της οδηγίας 76/768/ΕΟΚ είναι επί του παρόντος καλύτερα προσαρμοσμένα στην τεχνική και επιστημονική πρόοδο απ’ ό,τι τα παραρτήματα του κανονισμού (ΕΚ) αριθ. 1223/2009. Ως εκ τούτου, είναι αναγκαίο οι εν λόγω τροποποιήσεις να πραγματοποιηθούν και στα παραρτήματα του κανονισμού (ΕΚ) αριθ. 1223/2009. (5) Σε μερικές περιπτώσεις, οι ουσίες δεν έχουν αποδοθεί με διεθνώς αναγνωρισμένες ονοματολογίες, όπως η Διεθνής Ονοματολογία των Συστατικών Καλλυντικών (INCI). Προσδιορίζονται, ωστόσο, με ονομασίες με βάση την αρωματική τους προέλευση. Είναι, επομένως, σκόπιμο οι ονομασίες με βάση την αρωματική τους προέλευση να αναφέρονται στη στήλη γ του παραρτήματος III (ονομασία του κοινού γλωσσαρίου συστατικών). (6) Επομένως, ο κανονισμός (ΕΚ) αριθ. 1223/2009 θα πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα καλλυντικά προϊόντα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II, III, V και VI του κανονισμού (ΕΚ) αριθ. 1223/2009 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 11 Ιουλίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Απριλίου 2013.

Classification Labels:
1934
311
1164
249

Label Descriptions:
{"1934": "Πολιτική για την υγεία", "311": "ΥΓΕΙΑ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 2479
4415
1362
3798
2478
4380

EuroVoc IDs (Expanded): 2479
4415
1362
3798
2478
4380

Dataset Source: meu

Split: test